Militanti Somali qatlu 36 ħaddiem mhux Musulman li jaħdmu fil-barrieri fin-naħa ta’ fuq tal-belt Kenjana ta’ Mandera. Skont residenti, il-militanti mill-grupp al-Shabab l-ewwel firdu lill-ħaddiema minn dawk Musulmani u mbagħad sparawlhom u qatluhom. Qed jiżdied it-tħassib fil-Kenja dwar is-sigurtà fir-reġjuni li jmissu mal-fruntiera mas-Somalja. Fl-istess żona l-ġimgħa l-oħra, al-Shabab qatel 28 ruħ f’attakk kontra persuni li mhumiex Musulmani li kienu fuq karozza tal-linja. Fi stqarrija al-Shabab qal li kien hu li wettaq l-attakki b’ritaljazzjoni għall-forzi Kenjani fis-Somalja u “l-atroċitajiet li qed iwettqu hemm fosthom l-attakki riċenti mill-ajru fuq il-Musulmani.”